**Seimo narės R. Baškienės pranešimas spaudai: Saulės mūšiui įamžinti buriasi politikai ir visuomenės lyderiai**

2010 m. lapkričio 30 d. pranešimas VIR

Artėjant Saulės mūšio 775-osioms metinėms aktyvūs visuomenės veikėjai, istorikai, politikai ėmėsi ieškoti būdų, kaip būtų įmanoma deramai įamžinti šį Lietuvai ir Europai svarbų įvykį. Šiam tikslui įgyvendinti parengtas projektas, kuriam 2009 m. iš Valstybės investicijų programos buvo skirta vienas milijonas litų.  Šiuo metu Seime renkami parašai, kad būtų skirtos lėšos jau pradėto istorinio objekto Joniškio rajone statyboms užbaigti. Apie šią iniciatyvą buvo pranešta šiandien Seime organizuotoje spaudos konferencijoje.

Pasak spaudos konferencijoje dalyvavusio istoriko dr. Romo Batūros, Lietuva iki šiol nėra reikiamai įamžinusi nei vieno viduramžių mūšio. „Tuo tarpu Šiaulių-Saulės mūšis žymi 250 metus trukusių kovų prieš agresorių pradinį etapą, kai buvo likviduotas visas karinio agresoriaus – kalavijuočių ordinas. Todėl mūšio vietos įprasminimas, yra valstybės ir visuomenės uždavinys. Tai tautos prestižo reikalas, įgalinantis priminti apie baltų ir lietuvių tautų didybę mūsų ir pasaulio visuomenei“, – sakė R. Batūra.

Po pasiūlymu Valstybės investicijų programoje prioritetą skirti ne kalėjimams ar ministerijų pastatams, o skirti Lietuvos valstybės istorinio įvykio – Saulės mūšio įamžinimo projekto įgyvendinimui jau surinkta virš 70  Seimo narių parašų. „Manau tai rodo, kad ne tik istorikams, Lietuvos kultūros puoselėtojams yra svarbus istorinis Saulės mūšis. Akivaizdu, kad politikai irgi suvokia šio įvykio įamžinimo būtinybę. Juk jei patys neįvertinsime praeities, tai jos nevertins ir ateities kartos“, – teigia Seimo narė Rima Baškienė.

Joniškio savivaldybės meras Romaldas Gadeikis užsiminė, kad Saulės mūšio paminėjimas jau sutelkė visas Šiaulių apskrities savivaldybes. Jos pasirašė memorandumą, kuriuo išreiškė šio įvykio svarbą. „Šiuo metu projektui, kuris yra ir Lietuvos tūkstantmečio minėjimo dalis, jau įsisavinta daugiau nei trečdalis lėšų. Istorinės vietos įamžinimui įgyvendinti iki kitų metų rugsėjo, kai minėsime 775-ąsias mūšio metines, reikalinga tiek visuomenės, tiek politikų parama“, – teigė R. Gadeikis.

Seimo Švietimo, mokslo ir kultūros komiteto pirmininko, kuris yra ir Saulės mūšio 775-mečio jubiliejaus paminėjimo komisijos pirmininkas,  nuomone, numatytas ir jau pradėtas įgyvendinti projektas nėra eilinis. Jis svarbus ne tik Šiaulių regionui, bet visos Lietuvos, ir ypač jaunimo, pilietiškumo ugdymui, leidžiantis kalbėti apie svarbų Lietuvos istorijai įvykį, skleisti žinią tiek tarp lietuvių, tiek tarp Lietuvą lankančių užsienio svečių.

Pasak Lietuvos kultūros fondo Valdybos pirmininko, daugelio  Saulės mūšio pergalės renginių šioje istorinėje vietoje – Jauniūnuose organizatoriaus Huberto Smilgio, šiuo metu visi sutelktai ieško būdų, kaip surinkti paramą svarbiam Lietuvos istorijos įvykiui įamžinti. „Kelias nėra lengvas, tačiau kai gimsta gera idėja – visuomet atsiranda žmonių norinčių padėti. Dabar to tikimasi iš Vyriausybės, Seimo  ir Lietuvos gyventojų, kurie aukomis galėtų paremti svarbius Lietuvos istorijai darbus“.

Spaudos konferencijos dalyviai išreiškė viltį, jog ateinančių metų rugsėjo 22 d. Saulės mūšio minėjimo renginiai jau vyks naujai įrengtoje, sutvarkytoje – mūšį įamžinančioje erdvėje.

*Daugiau informacijos:*

*Seimo narė Rima Baškienė, tel.  8 698 42173*